આમ જો જ્ઞાનકોશનું લખાણ લખાયાંનાં દોઢ-બે વર્ષે છપાઈને બજારમાં આવે અને આવ્યા પછી પણ મહદંશે તો સામાન્ય જનતાને દુર્લભ જ રહે, કે ફક્ત પુસ્તકાલયો કે સંદર્ભસંસ્થાઓમાં જ ઉપલબ્ધ થાય અને એ બન્યા પછી પણ બે-પાંચ વર્ષે એ લખાણની શું હાલત થાય? એ તો બદલાયા વગરનું એમનું એમ જ રહે. મેં જે લેખો લખ્યા હતા તે તો કોઈ વ્યક્તિવિશેષ પરના હતા, જેમાં કાંઈ ખાસ બદલાવ થવાનો ન હતો કેમ કે તે બંને મૃત્યુ પામેલા હતા, પરંતુ જો લેખન કોઈ જીવિત વ્યક્તિ પર હોય, તો એ લખાણમાં એમ જ લખ્યું હોય કે તેઓ હાલમાં આટલી ઊંમરના છે, આ વિષય પર કાર્ય કરી રહ્યા છે, વગેરે. હવે શક્ય છે કે આવું લખ્યા પછીના છ મહિનામાં એ વ્યક્તિનું અવસાન થાય, તો પણ ગ્રંથના પ્રકાશનમાં જેટલો સમય લાગે છે તે અનુસાર જ્યારે ગ્રંથ પ્રગટ થાય ત્યારે તેમાં તો વ્યક્તિના અવસાનની નોંધ લેવાઈ જ ન હોય અને વાચકને ખ્યાલ પણ ન આવે કે એ વ્યક્તિ અવસાન પામી છે. જ્યારે વિકિપીડિયા એ એવો જ્ઞાનકોશ છે જેમાં ઘટનાઓની વિગતો સમયાંતરે અને જ્યારે ઘટના ઘટે ત્યારે ઉમેરાતી રહે છે. એટલે કે હંમેશાં માહિતી તાજીને તાજી જ રહે છે.